**PREDKLADACIA SPRÁVA**

Návrh zákona, ktorým sa mení a dopĺňa zákon Slovenskej národnej rady č. 372/1990 Zb. o priestupkoch v znení neskorších predpisov a ktorým sa mení zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov (ďalej len „návrh zákona“) sa predkladá na základe úlohy B.1. z uznesenia vlády Slovenskej republiky č. 15 z 12. januára 2022 k návrhu Plánu legislatívnych úloh vlády Slovenskej republiky na rok 2022.

Predmetom návrhu zákona sú úpravy reflektujúce na problémy vyskytujúce sa v aplikačnej praxi s cieľom skvalitnenia činnosti správnych orgánov prejednávajúcich priestupky, ako aj orgánov objasňujúcich priestupky. Za niekoľko rokov aplikácie zákona o priestupkoch sa zozbierali mnohé podnety od správnych orgánov, ktoré je potrebné v záujme zabezpečenia nerušeného, efektívneho a plynulého konania o priestupkoch, riešiť.

Najvýznamnejšou zmenou, ktorú prinesie návrh zákona, je navýšenie pokút za spáchanie priestupkov. Od vyhláseného znenia zákona o priestupkoch nedošlo pri mnohých priestupkoch k zmene výšky pokút, a teda nezohľadňujú neustály pokles hodnoty peňazí. Súčasná výška pokút nespĺňa výchovný, represívny a ani preventívny charakter sankcie. Takto nízko stanovené výšky pokút dostatočne neodrádzajú od páchania priestupkov a ani nie sú dostatočným postihom za spáchanie priestupku, ktorý by mal za následok nápravu páchateľa a neodzrkadľujú mieru odsúdenia páchateľa priestupku spoločnosťou.

Ďalšími významnými zmenami, ktoré prinesie návrh zákona, sú zníženie vekovej hranice zodpovednosti za priestupok z 15. roku veku na 14. rok veku, zavedenie beztrestnosti pre osoby, ktoré spáchali priestupok z donútenia v priamej súvislosti s tým, že bol na nich spáchaný vymedzený trestný čin, zavedenie možnosti správneho orgánu vyhotoviť z priebehu ústneho pojednávania zvukový záznam, ako aj možnosť pre osoby prítomné na ústnom pojednávaní vyhotovovať zvukový záznam.

Návrh zákona obsahuje aj rôzne legislatívno-technické úpravy, ktorých cieľom je upraviť nepresnosti zákona spôsobené v dôsledku iných legislatívnych procesov, ako aj vývoja právneho poriadku Slovenskej republiky.

Súčasťou návrhu zákona je aj novelizácia zákona č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov (čl. II). Ide o legislatívno-technickú úpravu súvisiacu s návrhom na zníženie vekovej hranice zodpovednosti za priestupok.

Návrh zákona má pozitívny vplyv na rozpočet verejnej správy, pozitívne aj negatívne sociálne vplyvy, pozitívny a čiastočne negatívny vplyv na manželstvo, rodičovstvo a rodinu, čo je podrobne vyjadrené v príslušných analýzach. Návrh zákona nepredpokladá vplyvy na podnikateľské prostredie, životné prostredie, vplyvy na služby pre občana, ani vplyvy na informatizáciu spoločnosti.

Predložený návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj v súlade s právom Európskej únie.

Z hľadiska obsahu navrhovaná právna úprava nie je predmetom vnútrokomunitárneho pripomienkového konania.

Materiál bol predmetom medzirezortného pripomienkového konania od 1. februára 2023 do 21. februára 2023 a predkladá sa bez rozporov.

V navrhovanej účinnosti zákona od 1. septembra 2023 sa zohľadňuje predpokladaný priebeh legislatívneho procesu a dostatočná dĺžka legisvakancie na prípravu jeho vykonávania.